《题丁野鹤先生鱼龙卷》
清代·李澄中

何人怀此跋浪情，下笔快写沧洲鲸。世间万事难自料，为龙为蠖须臾成。

荇藻交戛细如缕，小鱼琐屑何足数。中流忽断烟波开，乾坤冥冥杂风雨。

此时海裂天吴愁，沧江倒立昆仑浮。中有赤鲤闪光彩，金鳞逆水声飕飕。

仿佛疑听洪涛风，细观又似蓬莱宫。星海下注积石远，黄河上溯龙门通。

鳣鲔昂藏不知量，鼓鬣摇鬐亦争上。可怜鱼服苦束缚，拨刺泥沙色惆怅。

赤鲤力猛陡一穿，双角突出雷火缠。半身未化露鱼尾，半身已入天门烟。

呜呼龙变不可测，画工具有神明力。云行雨施遍八极，涸鲋蹄涔泪沾臆。

作者简介：（1630—1700）清山东诸城人，字渭清，号渔村、雷田。诸生。康熙十八年举博学鸿儒，授检讨，官至侍读。诗学杜甫，文工碑传记事。有《卧象山房集》、《滇程日记》。